B. Bugár, podpredseda NR SR: (2005-03-16):
D. Podracká, poslankyňa: Ďakujem za slovo, pán predsedajúci. Vážený pán minister, páni poslanci, pani poslankyne. Chcem upozorniť vo svojom vystúpení, ktoré bude zavŕšené pozmeňujúcim návrhom, na herný priemysel a patologické hráčstvo a aj na to, že celý tento zákon je dosť diskriminačne postavený voči ľuďom, ktorí sú obeťami tohto hráčskeho násilia, nazvime to násilím. Na Slovensku poznáme 12 druhov stávkovania, z toho najvýnosnejšie sú hráčske automaty. Za nimi nasledujú kurzové stávky, elektronické rulety, číselné lotérie, kasína, bingá, videolotérie a ďalšie. Keďže som študovala psychológiu, je mi známe, do akej miery môže deformovať osobnosť hráčska vášeň vznikajúca najmä pri hráčskych automatoch a pri ich nadužívaní. Nazdávam sa, že právnou reguláciou, ekonomickými nástrojmi, mám na mysli zvýšenie odvodov za prevádzkovanie hráčskych automatov do štátneho rozpočtu, je možné zúžiť priestor ich škodlivého pôsobenia. Určite je tento môj názor možno prejavom naivného humanizmu, ale nazdávam sa, že keď tých automatov bude menej a sťaží sa k nim prístup aj prostredníctvom zvyšovania odvodov u samotných prevádzkovateľov, že akýsi úspech nastane. Je mi známe, že každý si rád staví, kúpi si stierací los či podá loto, hru o šťastie či osud, ktorá mu môže priniesť nečakanú výhru a býva optimistickým povzbudením, ale to v žiadnom prípade nie je patologické hráčstvo, to je normálna súčasť života. Proti tomu, samozrejme, nič nemám. Skôr je to však o tom, čo je gamblerstvo, či je to vášeň alebo choroba. Kazuistiky jednoznačne poukazujú na to, že gamblerstvo je závislosť, ktorá prerastá do stavu, keď sa hra stáva jediným zmyslom života hráča. Táto prioritná hodnota proste smeruje potom do deformácie, až do vnútorných patologických štruktúr. Hráč prestáva vnímať fázu straty, je mu jedno, či stratí peniaze, rodinu, domov, zamestnanie a tak ďalej, zaujíma ho vlastne len fáza výhry. Závislosť sa zakrýva novou a novou potrebou výhry veľkej sumy peňazí, ktorá vyrovná všetky doterajšie straty. Prevenciou je zdravá a funkčná rodina a výchova, ale, žiaľ, v tejto oblasti zaostávame a veľmi dobre to nefunguje. Výhra je štatisticky nízka. Pravdepodobnosť najvyššej výhry je daná maticou hry a je približne 1 ku 13 miliónom. Tak to uvádzajú odborníci z oblasti štatistiky. Varujúci je aj údaj, že asi 5 % populácie je závislých na hazardných hrách. Po hráčskych automatoch sa v priebehu veľmi krátkej doby pravdepodobne dostanú na trh aj nové formy takejto závislosti, mobilná zábava, ktorá by sa mala stať v najbližšej budúcnosti miliardovým biznisom. Biznis, herný priemysel, trhová zábava chce investovať, rozširovať ponuky služieb, zvyšovať ročné výnosy viac a viac. Poukazuje sa na to, že aj byť patologickým hráčom je sloboda a vlastne vždy vyhráva biznis. Širšie pole, ktoré sa otvára pre väčší zisk, väčší trh, viac mobilných telefónov a tak ďalej, viac automatov, viac a viac. V tomto nepomere sa človek vlastne stáva vecou a je iba na ňom, či sa rozhodne hrať, alebo nehrať. Dovoľte mi podať pozmeňujúci návrh k vládnemu návrhu zákona o hazardných hrách a o doplnení niektorých zákonov, tlač 974. Ide o § 36. Nové znenie § 36, odvod, ods. 1 písm. i) a k). l) Prevádzkovateľ hazardnej hry je povinný odvádzať odvod, ktorého výška je pri i) stávkových hrách v kasíne, 38 % z hernej istiny, z toho 35 % z hernej istiny do štátneho rozpočtu a 3 % z hernej istiny do rozpočtu obce, v ktorej sa nachádza kasíno. A k) v hazardných hrách prevádzkových prostredníctvom technických zariadení obsluhovaných priamo hráčmi a pri videohrách 38 % z hernej istiny, z toho 35 % z hernej istiny do štátneho rozpočtu a 3 % z hernej istiny do rozpočtu obce. Odôvodnenie: V počte hracích automatov na jedného obyvateľa patrí Slovensku prvenstvo. Ak sa zvýšia odvody na prevádzkovanie stávkových hier v kasíne a hazardných hier, obsluhovaných priamo hráčmi, menšia rentabilnosť ich prevádzkovania zníži počet závislých gamblerských osobností, čím sa znížia dopady a tieto výnosy by sa mohli využiť na prevenciu patologického hráčstva a charitu. Ďakujem.